Nú stendur yfir setningarhátíð vetrarólympíuleikanna sem að þessu sinni eru haldnir í Beijing, höfuðborg Kína. Setningarhátíðin hófst í hádeginu að íslenskum tíma. Fimm Íslendingar keppa á leikunum.
Sérstakir vetrarólympíuleikar voru fyrst haldnir árið 1924 í Chamonix í Frakklandi en Íslendingar kepptu fyrst árið 1948 í St. Moritz í Sviss. Þar kepptu Guðmundur Guðmundsson, Magnús Brynjólfsson og Þórir Jónsson í alpagreinum og Jónas Ásgeirsson keppti í skíðastökki. Íslendingar hafa hins vegar ekki átt skíðastökkvara á Ólympíuleikum síðan Skarphéðinn Guðmundsson keppti í Squaw Valley árið 1960. Í ár keppa fimm Íslendingar á vetrarólympíuleikunum í Peking. Þrjú í skíðagöngu. Snorri Einarsson sem við sjáum hér og svo Isak Stianson Pedersen og Kristrún Guðnadóttir. Í alpagreinum keppa svo Sturla Snær Snorrason og Hólmfríður Dóra Friðgeirsdóttir. Beijing verður fyrsta borgin til að halda bæði sumar og vetrarólympíuleika. Sumarleikarnir árið 2008 voru haldnir í kínversku höfuðborginni þar sem íslenska karlalandsliðið í handbolta vann silfurverðlaun sælla minninga. Engir áhorfendur verða leyfðir á leikunum vegna kórónuveirunnar. Mótshaldarar leggja mikið kapp á að hafa öryggi og heilsu keppenda í forgangi og ætla sér að halda leikana án þess að missa tök á faraldrinum. Setningarhátíð leikanna hófst klukkan tólf að íslenskum tíma eða átta að kínverskum tíma. Hún er sýnd í beinni útsendingu RÚV. Setningarhátíðin er í hreiðrinu, sama leikvangi og notaður var á sumarólympíuleikunum árið 2008, þar sem Usain Bolt setti til dæmis heimsmet í 100 og 200 metra hlaupum. Keppni í krullu og íshokkí. Fjöldi beinna útsendinga verður á rásum RÚV á meðan leikunum stendur, auk þess að Ólympíukvöld verða á dagskrá. Klukkan tvö í dag verður sýnt frá keppni í liðakeppni á listskautum og svo í fyrramálið verður sýnt frá 15 kílómetra skiptigöngu kvenna, blandaðri boðgöngu í skíðaskotfimi og skíðastökki kvenna.
